Sakae-dōri-ostoskatu
KarttaTakadanobaba
**Takadanobaba** (jap. 高田馬場) on Tokion kaupunginosa Shinjukun erillisalueella. Se sijaitsee erillisalueen luoteisosassa Shinjukun ja Ikebukuron liikekeskusten puolivälissä. Kaupunginosa on rakentunut vilkkaan Takadanobaban rautatieaseman ympärille. Aseman ympäristössä on liikerakennuksia, muualla pääosin asuinkortteleita mutta Kandajoen varrella myös teollisuutta. Erityisesti Wasedan yliopiston läheisyyden ansiosta Takadanobaba tunnetaan opiskelijakaupunginosana.

Takadanobaban kaupunginosan pinta-ala on 0,86 neliökilometriä. Se jakautuu neljään osa-alueeseen, jotka on numeroitu Takadanobaba 1-chōme–Takadanobaba 4-chōme. Niissä on yhteensä 18 804 asukasta (joulukuussa 2022). Kaupunginosan väestötiheys on siten noin 21 900 asukasta neliökilometrillä.

Historia
--------

Takadanobaban rautatieaseman ympäristöä vuoden 1963 ilmakuvassa
Nimi Takadanobaba merkitsee ’Takadan ratsastuskenttää’, ja Edo-kaudella seudulla sijaitsikin shōgun Tokugawa Iemitsun vuonna 1636 perustama ratsastuspaikka. Sotilashallinnon *hatamoto*-vasallit harjoittelivat siellä hevostaitoja, kuten jousiammuntaa hevosen selästä (*yabusame*). Kenttä sijaitsi nykyisen Nishi-Wasedan kaupunginosan alueella Takadanobaban kaupunginosan itäpuolella. Erään teorian mukaan nimi Takada olisi viitannut Tokugawa Ieyasun jalkavaimon Chaan huvilaan, sillä hänen pojastaan tuli Takadan daimiokunnan hallitsija. Sen on väitetty olevan peräisin myös Takeda Shingenin paikalle aiemmin perustamalta tukikohdalta. Edo-kaudella alue ei kuulunut vielä Edon kaupunkiin, vaan Toshiman piirikunnassa sijainneeseen Totsukan kylään.

Edo-kaudella Takadanobaban kenttä tuli kuuluisaksi niin sanotusta Takadanobaban kaksintaistelusta (*Takadanobaba no kettō*), joka käytiin vuonna 1694. Siinä sotilas Nakayama Yasubee tuli alakynteen jääneen ottosetänsä avuksi ja surmasi vihollisensa. Tapahtumista kuullut Akōn daimiokunnan vasalli Horibe Kanamaru adoptoi Yasubeen, ja sittemmin vuonna 1703 molemmat lähtivät isäntänsä puolesta kostoretkelle 47 rōninin joukossa. 47 rōninin legendasta kertovat *Chūshingura*-näytelmät nousivat japanilaisten suosioon, ja niiden myötä innostuttiin myös Takadanobaban tapahtumista kertovista tarinoista.

Rautateillä on ollut Takadanobaban historiaan erityisen merkittävä vaikutus. Ensimmäinen rautatielinja, nykyisen Yamanote-linjan edeltäjä, rakennettiin alueen läpi jo vuonna 1885, mutta Takadanobaban rautatieasema avattiin vasta linjan sähköistämisen yhteydessä vuonna 1910. Uutta asemaa olivat toivoneet paitsi alueen asukkaat myös läheisen Wasedan yliopiston opiskelijat, sillä yliopisto sijaitsi vaikeasti saavutettavassa paikassa. Aseman ympäristöön sijoittuikin pian monia opiskelija-asuntoloita: 1930-luvun vaihteessa alueella asui esimerkiksi kirjailija Osamu Dazai. Tähän aikaan asemaa ympäröivä alue tunnettiin vielä nimellä Totsuka, sillä Takadanobaban historiallinen ratsastuskenttä sijaitsi siitä noin 1,5 kilometrin päässä. Kaupunginosa nimettiin rautatieaseman mukaan Takadanobabaksi vasta vuonna 1975. Aseman myötä myös tämän paikannimen lukutapa on muttunut, sillä alun perin se on luettu *Takatanobaba* ilman soinnillista konsonanttia.

1900-luvun alkupuolella Takadanobaban ja Wasedan yliopiston liikenneyhteydet vähitellen paranivat, kun Tokion raitioliikenneverkko laajeni alueelle. Lisäksi Seibu-rautatieyhtiö avasi vuonna 1927 Takadanobaban asemalta itään johtavan Murayama-linjan, nykyisen Shinjuku-linjan, jota oli alun perin tarkoitus jatkaa Takadanobabasta Wasedaan saakka. Toisen maailmansodan jälkeen linja kuitenkin käännettiin jatkumaan etelän suuntaan Shinjukuun, jonne se nykyäänkin päättyy. Takadanobaban aseman ympäristö koki suuria muutoksia etenkin 1960–1970-luvuilla, kun sinne rakennettiin liikenneympyrä, korkeita toimistorakennuksia ja muun muassa Big Box -ostoskeskus; Tokion metron Tōzai-linjan asema Takadanobabaan avattiin vuonna 1964. Raitioliikenne alueelle kuitenkin lakkautettiin vuonna 1968.

* Takadanobaban kenttä Hiroshigen puupiiroksessa, 1857Takadanobaban kenttä Hiroshigen puupiiroksessa, 1857
* Takadanobaban rautatieasemaTakadanobaban rautatieasema
* Big Box -ostoskeskusBig Box -ostoskeskus
* Waseda Shōchiku -elokuvateatteriWaseda Shōchiku -elokuvateatteri

Kaupunkikuva ja rakennukset
---------------------------

Takadanobaban rakennuksia
Takadanobaba on suorakulmion muotoinen kaupunginosa, joka jakautuu rautatien itä- ja länsipuoliseen osaan. Alueen rajana toimii lännessä ja pohjoisessa Kandajoki. Kaupunginosan läpi Takadanobaban aseman ohitse kulkee itä–länsisuuntainen pääkatu Waseda-dōri, kun taas alueen itärajalla on pohjois–eteläsuuntainen pääkatu Meiji-dōri. Naapurikaupunginosia ovat pohjoisessa Shimo-Ochiai ja Toshiman erillisalueen Takada; idässä Nishi-Waseda; etelässä Ōkubo, Hyakuninchō ja Kita-Shinjuku sekä lännessä Kami-Ochiai ja Nakanon erillisalueen Higashi-Nakano.

Takadanobaban vilkkain liikealue on rakentunut Takadanobaban aseman itäpuolelle. Sen ympärillä sijaitsee pääosin asuinkortteleita, mutta Kandajoen varrelle on sijoittunut myös pienimuotoista lääke- ja metalliteollisuutta osana laajempaa Yamanoten teollisuusvyöhykettä. Takadanobaba tunnetaan opiskelijakaupunginosana, ja siellä onkin paljon opiskelijoille suunnattuja halpoja baareja, *izakaya*-ravintoloita ja karaokehuoneita. Kaupunginosaan on asettunut paljon myös kaakkoisaasialaisia maahanmuuttajia, mikä näkyy alueen ravintolatarjonnassa.

Liikenne
--------

Takadanobaban kaupunginosan keskellä on Takadanobaban rautatieasema, jolla pysähtyvät JR Higashi-Nihonin Yamanote-linja ja Seibu-rautatieyhtiön Shinjuku-linja. Lisäksi asemalta on vaihtoyhteys Tōkyō metron liikennöimälle Tōzai-metrolinjalle.

Lähteet
-------

1. 1 2 3  日本地図 東京都 新宿区 高田馬場４丁目 Mapion. Viitattu 26.12.2022.
2. 1 2 3 4 5  日本大百科全書 / 精選版 日本国語大辞典 / 百科事典マイペディア / ブリタニカ国際大百科事典 小項目事典: 高田馬場 Kotobank. Viitattu 26.12.2022.
3. ↑  平成27年国勢調査 東京都区市町村町丁別報告 港区 東京都総務局統計部. Viitattu 26.12.2022.
4. ↑  住民基本台帳人口　町丁別男女別人口及び世帯数 Shinjuku City. Viitattu 26.12.2022.
5. 1 2  高田馬場・早稲田「高田馬場」の歴史 Sumitomo Mitsui Trust Realty Co. Ltd. Viitattu 26.12.2022.
6. 1 2 3  高田馬場・早稲田 高田馬場・早稲田周辺における鉄道の整備 Sumitomo Mitsui Trust Realty Co. Ltd. Viitattu 27.12.2022.
7. ↑  文教の街・学生の街へ発展した早稲田 Sumitomo Mitsui Trust Realty Co. Ltd. Viitattu 01.01.2023.
8. ↑  Saarinen, Ili: Takadanobaba area guide TimeOut. Viitattu 06.01.2023.
9. ↑  Takadanobaba Tokyo Cheapo. Viitattu 06.01.2023.

Aiheesta muualla
----------------

* Kuvia tai muita tiedostoja aiheesta **Takadanobaba** Wikimedia Commonsissa

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Shinjukun erillisalue |
| --- |
|  |
| Ushigomen alue | 
* Agebachō
* Akagi-Motomachi
* Akagi-Shitamachi
* Babashitachō
* Bentenchō
* Enokichō
* Fukuromachi
* Haraikatamachi
* Haramachi
* Higashi-Enokichō
* Higashi-Gokenchō
* Ichigaya-Chōenjimachi
* Ichigaya-Daimachi
* Ichigaya-Funagawaramachi
* Ichigaya-Hachimanchō
* Ichigaya-Honmurachō
* Ichigaya-Kagachō
* Ichigaya-Kōrachō
* Ichigaya-Nakanochō
* Ichigaya-Sadoharachō
* Ichigaya-Sanaichō
* Ichigaya-Takajōmachi
* Ichigaya-Tamachi
* Ichigaya-Yakuōjimachi
* Ichigaya-Yamabushichō
* Ichigaya-Yanagichō
* Iwatochō
* Kaguragashi
* Kagurazaka
* Kaitaichō
* Kawadachō
* Kikuichō
* Kitamachi
* Kita-Yamabushichō
* Minamichō
* Minami-Enokichō
* Minami-Yamabushichō
* Nakachō
* Nakazatochō
* Nandomachi
* Nijikkimachi
* Nishi-Gokenchō
* Nishi-Waseda (osa)
* Saikumachi
* Shimo-Miyabichō
* Shin-Ogawamachi
* Shiroganechō
* Suidōchō
* Sumiyoshichō
* Tansumachi
* Tenjinchō
* Tomihisachō
* Toyama (osa)
* Tsukijimachi
* Tsukudo-Hachimanchō
* Tsukudochō
* Wakamatsuchō
* Wakamiyachō
* Waseda-Tsurumakichō
* Waseda-minamichō
* Wasedamachi
* Yamabukichō
* Yaraichō
* Yochōmachi (osa)
* Yokoteramachi

 | Shinjukun symboli |
|  |
| Yodobashin alue | 
* Hyakuninchō
* Kabukichō (osa)
* Kami-Ochiai
* Kita-Shinjuku
* Nakai
* Naka-Ochiai
* Nishi-Ochiai
* Nishi-Shinjuku
* Nishi-Waseda (osa)
* Ōkubo
* Shimo-Ochiai
* Shinjuku (osa)
* Takadanobaba
* Totsuka
* Toyama (osa)
* Yochōmachi (osa)

 |
|  |
| Yotsuyan alue | 
* Aizumichō
* Arakichō
* Daikyōchō
* Funamachi
* Honshiochō
* Kabukichō (osa)
* Kasumigaokamachi
* Katamachi
* Minami-Motomachi
* Naitōmachi
* Samonchō
* San'eichō
* Shinanomachi
* Shinjuku (osa)
* Sugachō
* Wakaba
* Yotsuya
* Yotsuya-Sakamachi

 |

 |